ຕຳຫຼວດ ໄດ້ສັງຫານ ຄົນງານຜູ້ນຶ່ງ ທີ່ບໍ່ຄຳຂາວ ໃນອາຟຣິກາໃຕ້
ພວກທີ່ເຫັນເຫດການກ່າວວ່າ ຕຳຫຼວດໄດ້ສັງຫານ ຄົນງານ ອີກຜູ້ນຶ່ງ ທີ່ບໍ່ຄຳຂາວ Rustenburg ໃນອາຟຣິກາໃຕ້
ພວກທີ່ເຫັນເຫດການກ່າວວ່າ ຄົນງານບໍ່ແຮ່ຜູ້ນຶ່ງຂອງອາຟຣິກາ ໃຕ້ໄດ້ເສຍຊີວິດຫຼັງຈາກຕຳຫຼວດໄດ້ຍິງລູກປືນຢາງແລະລະເບີດ ນໍ້າຕາເຂົ້າໃສ່ ເພື່ອຂັບໄລ່ພວກປະທ້ວງໃຫ້ແຕກພ່າຍໜີທີ່ເມືອງ Rustenburg ທາງພາກຕາເວັນຕົກສຽງເໜືອຂອງປະເທດ ພວກນັກເຄື່ອນໄຫວແລະໝູ່ເພື່ອນຄົນງານບໍ່ແຮ່ກ່າວວ່າ ພະນັກ ງານບໍ່ແຮ່ຄົນນີ້ ໄດ້ຖືກຍິງໂດຍຕຳຫຼວດຢູ່ນອກບໍ່ຄຳຂາວ Anglo American ໃນຄືນວັນພະຫັດ ກ່ອນການປະທະກັນ ລະຫວ່າງ ພວກປະທ້ວງແລະຕຳຫຼວດ ພວກນັກເຄື່ອນໄຫວບາງຄົນກ່າວອ້າງວ່າ ຕຳຫຼວດໄດ້ໃຊ້ລູກປືນ ແທ້ ຍິງເຂົ້າໃສ່ ຂະນະທີ່ອີກຈຳນວນນຶ່ງ ເວົ້າວ່າ ມັນເປັນລູກປືນ ຢາງ ຕຳຫຼວດ ຍັງບໍ່ທັນໃຫ້ການຢືນຢັນ ກ່ຽວກັບເຫດຮ້າຍໃນຄັ້ງນີ້ ແຕ່ກໍເວົ້າວ່າ ຕົນກຳລັງສືບ ສວນເບິ່ງລາຍງານຂ່າວທີ່ວ່າ ໄດ້ມີການພົບເຫັນສົບຄົນຕາຍຜູ້ນຶ່ງໃນບໍລິເວນທີ່ເກີດເຫດ ບໍ່ຄຳຂາວ Rustenburg ຕັ້ງຢູ່ບໍ່ໃກປານໃດຈາກບໍ່ຄຳຂາວ Lonmin ທີ່ເມືອງ Marikana ບ່ອນທີ່ຕຳຫຼວດໄດ້ຍິງສັງຫານພວກຄົນງານບໍ່ແຮ່ ທີ່ພາກັນນັດຢຸດງານປະທ້ວງ 34 ຄົນ ເມື່ອວັນທີ 16 ສິງຫາຜ່ານມາ ມີຜູ້ເສຍຊີວິດທັງໝົດ 45 ຄົນໃນຄວາມຮຸນແຮງທີ່ດຳເນີນ ມາເປັນເວລາ 5 ອາທິດທີ່ບໍ່ຄຳຂາວດັ່ງກ່າວຍ້ອນມີການຂັດແຍ້ງກັນໃນເລື່ອງເງິນເດືອນ